Nariadenie ukladajúce reštriktívne opatrenia musí byť vykladané nielen vzhľadom na rozhodnutie prijaté v rámci spoločnej zahraničnej a bezpečnostnej politiky uvedené v článku 215 ods. 2 ZFEÚ, ale takisto vzhľadom na historický kontext, do ktorého patria ustanovenia prijaté Úniou, ktorých súčasťou je toto nariadenie. To isté platí v prípade rozhodnutia prijatého v oblasti spoločnej zahraničnej a bezpečnostnej politiky, ktoré treba vykladať tak, že sa zohľadní kontext, do ktorého patrí.

Aj za predpokladu, že by Rada a Komisia zaobchádzali s osobnými údajmi týkajúcimi sa žalobcov spôsobom, ktorý je v rozpore s nariadením č. 45/2001 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov, takáto okolnosť totiž nemôže viesť k zrušeniu napadnutých aktov. Naproti tomu, ak by sa žalobcom podarilo preukázať existenciu takéhoto zaobchádzania, mohli by sa domáhať porušenia uvedeného naradenia v rámci žaloby o náhradu škody.

Pokiaľ ide o dôkaz o spôsobilosti osoby zaradenej do zoznamu osôb a subjektov, na ktoré sa vzťahuje zmrazenie finančných prostriedkov a hospodárskych zdrojov, ovplyvňovať činnosti subjektu, na ktorý sa vzťahujú predmetné reštriktívne opatrenia, osoba zastávajúca funkciu, ktorá jej poskytuje riadiacu právomoc nad subjektom, voči ktorému smerujú reštriktívne opatrenia, môže byť spravidla sama považovaná za osobu zapojenú do aktivít, ktoré odôvodňovali prijatie reštriktívnych opatrení namierených proti danému subjektu.

V rámci žaloby smerujúcej k zrušeniu niektorých reštriktívnych opatrení prijatých voči Severnej Kórei s cieľom zabrániť šíreniu jadrových zbraní, ktorú podala fyzická osoba vykonávajúca riadiace funkcie v rámci označeného subjektu, ktorý sa môže podieľať na získavaní peňažných zdrojov, ktoré môžu prispieť k činnostiam Kórejskej ľudovodemokratickej republiky v súvislosti so šírením jadrových zbraní, a na ktorý sa vzťahuje kritérium na zaradenie do zoznamu týkajúce sa „osôb alebo subjektov konajúcich v ich mene alebo podľa ich pokynov“ v zmysle článku 15 ods. 1 písm. b) bodu ii) rozhodnutia 2013/183 o reštriktívnych opatreniach voči Kórejskej ľudovodemokratickej republike, ako aj „osôb alebo subjektov konajúcich v ich mene alebo podľa ich pokynov“ v zmysle článku 27 ods. 1 písm. b) rozhodnutia 2016/849 o reštriktívnych opatreniach voči Kórejskej ľudovodemokratickej republike, toto kritérium nevyhnutne nevyžaduje, aby uvedená osoba bola osobou, ktorá rozhoduje o prevode finančných aktív, ktoré by mohli prispievať k činnostiam Kórejskej ľudovodemokratickej republiky v súvislosti so šírením jadrových zbraní, ani aby bola spôsobilá ovplyvniť takýto prevod. Naproti tomu musí udržiavať väzbu s činnosťou uvedenou v sporných dôvodoch vykladaných v spojení s predmetnými kritériami, t. j. vytvárať devízové príjmy, ktoré by mohli prispieť k jadrovým programom Kórejskej ľudovodemokratickej republiky.

V tejto súvislosti sa vyžaduje len to, aby fyzická osoba, na ktorú sa vzťahujú reštriktívne opatrenia, mala väzbu na činnosti spočívajúce v poskytovaní finančných služieb alebo vykonávaní prevodov finančných prostriedkov, aktív alebo hospodárskych zdrojov, ktoré by mohli prispieť k jadrovým programom Kórejskej ľudovodemokratickej republiky, a to bez toho, aby sa vyžadovalo, aby táto osoba mala konkrétnu väzbu na činnosti v oblasti šírenia jadrových zbraní.

Kritériá a sporné dôvody, na základe ktorých bolo meno tejto osoby zaradené do sporných zoznamov, tak vyžadujú, aby bol preukázaný vzťah medzi dotknutou osobou a subjektom, ktorý poskytuje alebo zabezpečuje prevod finančných aktív, ktoré by mohli prispieť k programom Kórejskej ľudovodemokratickej republiky, ktoré sa týkajú šírenia jadrových zbraní.

Výkon riadiacich funkcií uvedenou osobou vedie k záveru, že jej úloha v rámci činnosti subjektu, na ktorý sa vzťahujú reštriktívne opatrenia, je dostatočná jednak na to, aby bol prijatý záver, že má väzbu na činnosť uvedeného subjektu spočívajúcu vo vytváraní devíz tým, že konala v mene a podľa pokynov uvedeného subjektu, a jednak na to, aby nad rámec overenia presnosti ostatných dôvodov týkajúcich sa tejto osoby, nebolo potrebné vychádzať z nepriamych dôkazov týkajúcich sa jej individuálnych konaní s cieľom preukázať, že bola označená v súlade s uplatnenými kritériami na zaradenie do zoznamu.

(pozri body 332 – 338)